Minen fruntliken grot tovorn gescreven unde all wes ik gudes vormach. Wetet, besunderlike gude frundt, dat ich myne boden sande in de Ny umme tydinge to vorhorende etc. Dar wart em to weten, dat sik de Russen utgeredet hebben dat starkeste dat se konnen unde meynen straxks over landt vor de Narwe [to ten]. Ok willen se 2500 man mit loddigen darhenne senden. Wo vele loddigen se darhenne bringen, dat konde he nicht enkede utfragen. Unde desulven loddigen solle alle ere vitalie unde harnschs darhenne foren. Hir wetet den erwerdigen meister inne to warnen unde jw sulwen ok na to richten. Ik hade id gerne dem meister gescreven, ich wil den boden so lange nicht togeren. Nu am middesweken negestvorleden do ret myn bode von Nutberch unde quam up der stede her to Wyborch to my. Hirmede siit Gode bevolen. Gegeven upp Wiborch des avendes negest vor unses Heren hemmelfardes dage upp der 6 stunde namiddage, nostro sub signeto. Ik Karll Knutesson, ritter unde marschalk in Sweden unde hovetman upp Wiborch.